Майқайыңдағы апат: Көріпкел шақыртылды
"Майқайыңдағы апат: Көріпкел шақыртылды" | "https://abai.kz/post/179118"
TITLE: Майқайыңдағы апат: Көріпкел шақыртылды
URL: https://abai.kz/post/179118
META: "Майқайыңдағы апат: Көріпкел шақыртылды" | "https://abai.kz/post/179118"
DATE: 25.01.2024
AUTHOR(s): Abai.kz
TOTAL WORDS: 173
TEXT: Автобуспен бірге жер астына түсіп кеткен құтқарушыларды іздеуге Айгүл есімді көріпкелдің Майқайыңға келгені туралы ақпар тараған еді. Төтенше жағдай департаменті балгерді табылмай жатқан азаматтардың туыстары шақыртқанын хабарлады. Павлодар облыстық төтенше жағдайлар департаментінің басшылығы Майқайыңдағы ойыққа көріпкелдің келуіне біздің еш қатысымыз жоқ деп мәлімдеді. — ТЖ жөніндегі департаментінің бұл көріпкелдің келуіне ешқандай қатысы жоқ, қайғылы оқиға орнына ізделіп жатқан құтқарушылардың туыстары шақыртқан. Олардың бұл әрекетіне ешқандай ведомство кедергі келтіре алмайды. Көріпкел әйел туыстарымен бірге, ойықтан қауіпсіз арақашықтықта тұрды. Құтқарушылар жүргізіп жатқан іздестіру-құтқару жұмыстарына жақындаған жоқ. Төтенше жағдай мамандары мен өзге де мамандар нұсқаулыққа сәйкес жұмыс істеп жатыр. Жұмыста топырақтың қозғалуын сканерлейтін техника, геологиялық сканер және металл іздегіш қолданылуда. Сондай-ақ ойықтың түбінде кинологиялық топ іздестіру шараларын жүргізіп жатыр. Жұмыс бағытымыз арнайы аспаптардың көрсеткіштері негізінде түзетіліп отырады, -деп хабарлады өңірлік төтенше жағдайлар департаментінің баспасөз қызметінен. Еске сала кетсек, Майқайыңалтын аумағында құтқарушылар қауіпті жағдайда жұмыс істеп жатыр. Ойық түбіне түсірілген екі шағын экскаватор жер қазу жұмыстарын атқаруда. Бұған дейін ойық астындағы топырақтан автобустың шанағы мен құтқарушылардың сөмкесі және өзге де заттар табылды. Фото: Павлодар облыстық ТЖД Abai.kz
